В продължение на 40 години е гръцки учител в Тракия, Македония и Епир, в Пловдив, Кипър и Атина. От 1881 до 1882 година е директор на Мелнишката гръцка гимназия, от 1884 до 1885 преподава в Солунската гръцка мъжка гимназия, а от 1885 до 1888 година преподава в Сярската гимназия, като в периода 1888 - 1890 е неин директор. В периода 1893 - 1894 година работи като учител в Одрин, на следната учебна 1895 - 1896 година е учител в училището Бакио в Корча. Връща се в Сяр, където преподава от 1896 до 1900 година. След това Филактос отива в Пловдив, където преподава в гръцкото училище Зарифио в Мараша от 1900 до Антигръцките вълнения в 1906 година. След това за трети път се връща в Сяр в пика на българо-гръцкия четнически сблъсък в Източна Македония. Член е на гръцкия революционен комитет в Сяр до 1908 година.